Liselott Blixt (UFG), 2022-05-05:
Mange tak.
Jeg synes, det er synd, at den her debat blander så mange forskellige ting sammen.
Jeg synes, det er synd, at det ikke er en justitsminister, der kunne sidde og tale om strafudmålinger for nogle af de svageste, vi har, hvis det er, at de bliver taget med cannabis på lommen.
Cannabis er jo et fantastisk produkt, som nogle mennesker kan bruge, hvis de er syge.
Der er mange forskellige diagnoser, hvor man har gavn af at få medicinsk cannabis.
Vi har jo diskuteret med sundhedsministeren, hvordan vi kan gøre det her bedre.
Så jeg kunne da nok nogle gange være tilbøjelig til at sige: Jamen for at hjælpe de syge, så lad os legalisere det.
Problemet er bare, at vi også ser unge mennesker, som jo ikke vil jo være omfattet af en legalisering.
Jeg har været på coffeeshop i Holland, og jeg kender rigtig mange unge mennesker, som har røget hash og måske stadig væk gør det.
Jeg har også mødt dem på psykiatriske afdelinger, når vi kom ud med § 71, og de fortalte, hvordan de fik psykoser og blev rigtig bange og fik angst og måske ikke kom videre efter den diagnose, de havde fået.
Jeg har set unge mennesker, der gik i stå i deres udannelse og bare sad derhjemme og røg.
Og det er ikke, fordi det er dyrt, for prisen har også ændret sig, siden jeg var ung.
Jeg kan huske, at det engang kostede omkring 50 kr. for 1 gram, og det kan man sørme også få det for i dag.
Så spørgsmålet er, hvad det så er, staten skal tage for det – 20 kr.?
For hvis du køber cannabis i dag og kan få noget mængderabat, så kan du få det til 40 kr. – altså, på Christiania koster det 70 kr. Så I kan godt se, at jeg ved rigtig meget om det, og jeg har også talt med en portugiser, der faktisk arbejder med den model.
Og den model kunne jeg godt tænke mig at vi kiggede på.
For først siger man, at det her ikke er en legalisering, det er en afkriminalisering.
Når vi tager nogle af de her små fisk, der har noget på lommen – og det er også heroin, ecstasy og kokain – så straffer vi ikke, vi hjælper.
Første gang får de lov til at gå, anden gang kommer de ind i en såkaldt kommission, og der taler de med en læge, advokat og socialmedarbejder, og så kan man sige, at straffen er, at de skal foretage sig noget socialt, så de kan komme videre.
Så det er jo ikke bare det, at man legaliserer det, og så kan du få lov til at ryge og gøre, hvad du vil.
Og i forhold til det her med banderne, altså, helt ærligt: De skal nok finde ud af at tjene penge, og specielt nu kan de jo sælge cigaretter.
Der er også nogle, der vil have prisen op på 100-120 kr. for en enkelt pakke cigaretter.
Hold da op, de her bander kan tjene en masse penge.
Men kunne vi ikke se på, hvordan vi vil kunne sikre cannabis til dem, der har brug for det som lægemiddel, altså medicin?
Jeg er også ved at nå derhen, hvor man kan sige: Jamen du kan have fem planter i vinduet.
Det har vi også diskuteret.
For hvorfor skal staten tjene på at sælge cannabis?
Der er også nogle, som mener, at vi skal dumpe prisen.
Altså, hallo!
Banderne vil bare dumpe det endnu mere.
Det er ikke dyrt derude i dag; alle kan få fat i det, så det vil ikke gøre, at vi får mindre af det.
Der er nogle, der har sagt noget i forhold til Portugal – og nu kigger jeg lige på den undersøgelse, jeg har.
Portugal har hele tiden ligget lavt, i forhold til hvor mange der har røget cannabis, men de havde rigtig mange dødsfald, og det var grunden til, at man lavede den portugisiske model.
Da man afkriminaliserede det, var der flere, der begyndte at ryge hash, og der var færre, der døde af stofmisbrug.
Men sådan, som det her forslag om legalisering er lavet, kan vi i vores seksmandssamarbejdsgruppe ikke støtte det.